সমস্যা যেহেতু আছে, তার সমাধানও আছে। আর সেটা সরকারের সংশ্লিষ্টদেরও অজানা নয়। তারপরও বিষয়টি স্পষ্ট করার জন্য এ প্রসঙ্গে প্রধানন্ত্রী শেখ হাসিনার বক্তব্যের প্রতি দৃষ্টি আকর্ষণ করছি। বাংলাদেশ সংবাদ সংস্থা (বাসস) থেকে প্রচারিত এক সংবাদ থেকে জানা যায়, চলতি বছরের গত ২১ জানুুয়ারি প্রধানমন্ত্রী শেখ হাসিনা পার্বত্য চট্টগ্রামের জনগণের প্রতি শান্তিশৃঙ্খলা বজায় রাখার আহ্বান জানিয়ে বলেছেন, ‘জমি-জমার মালিকানা সেই ব্রিটিশ আমলে করা আইন দিয়ে নয় বরং আমাদের সব জায়গার মানুষ যেন তাদের ভূমির মালিকানাটা পায়, পার্বত্য অঞ্চলের মানুষ যেন তাদের ভূমির মালিকানাটা সেইভাবে নিতে পারে- সেটাই আমরা নিশ্চিত করতে চাই।’ প্রধানমন্ত্রী রাজধানীর প্যান প্যাসিফিক সোনারগাঁও হোটেল থেকে ভিডিও কনফারেন্সের মাধ্যমে দুর্গম পার্বত্য এলাকায় বহুমুখী ব্যবহার উপযোগী চার হাজারতম পাড়াকেন্দ্রের উদ্বোধন অনুষ্ঠানের ভাষণে এসব কথা বলেন। সবাইকে সব কিছুর ব্যাখ্যা দিয়ে বোঝাতে হয় না, আশা করি এটাও বোঝাতে হবে না। কেননা, পার্বত্য জেলা পরিষদ আইনসমূহ, আঞ্চলিক পরিষদ আইন, ভূমিবিরোধ নিষ্পত্তি কমিশন আইন- এসবই সেই ১৯০০ সালে ব্রিটিশদের প্রণীত আইন থেকে উদ্ভূত। যা আজ আর চলনসই নয়। ফলে এসব সংস্কার বা সংশোধন করে সাংবিধানিক মৌলিক অধিকার হিসেবে সারাদেশের মতো পার্বত্য চট্টগ্রামের প্রতিটি নাগরিক যেন তার ভূমির মালিকানা পায় তা নিশ্চিত করতে হবে।